Peter Skaarup (DF), 1998-11-05:
Der skal ikke herske nogen som helst tvivl om, at Dansk Folkeparti helhjertet støtter dette forslag. Vi er i færd med det, vi kalder en lov og orden-kampagne, og et af de mål, vi også har med den, er at få strammet gevaldigt op på det, der foregår i fængslerne i øjeblikket.
Vi må konstatere, som også TV-Avisen har bragt eksempler på de seneste dage, at der i fængslerne er en retstilstand, som er helt uhyggelig.
Det er åbenbart de stærke fanger, der styrer tingenes gang, og det er kommet så vidt, at chefen for Horsens Statsfængsel har bekræftet, at det desværre er de stærke fanger, der styrer det i øjeblikket, og at det er svært for personalet at få det til at fungere og sætte sig ordentligt i respekt.
Det er selvfølgelig under al kritik, og derfor er det også helt rigtigt set med Dansk Folkepartis øjne at vedtage det forslag, som er fremsat.
Vi har desværre også inden for den seneste tid oplevet, at der er trusler, der er vold, der er hærværk mod fængselspersonale og så alvorligt, at flere har måttet sygemelde sig.
Der er tale om, at der har været 200 tilfælde inden for det seneste år, hvor fængselspersonale er blevet enten angrebet, udsat for vold eller hærværk fra de stærke fanger eller fra nogle, der har kontakt til de stærke fanger, og her taler vi bl.a. om de to rockergrupper, som har et alvorligt medansvar for det her, nemlig Hells Angels og Bandidos.
Vi kan også konstatere, at mens man ude på gaden bliver pågrebet for at besidde narko eller for at sælge narko, er narko ret ofte fundet i fængslerne.
Man har ikke ressourcer, man har ikke mulighed for at kontrollere indførslen af narko i fængslerne i dag.
Det erkendes også af fængselsmyndighederne og er selvfølgelig også under al kritik.
Der kan vi håbe på, at de her narkofri afdelinger, der tales om i beslutningsforslaget, kan blive en realitet inden for overskuelig tid.
Vi har set en hærdet kriminel som Jønke færdes frit rundt i samfundet, deltage i tv-interviews, deltage i skolemøder, deltage i forskellige foredragsarrangementer, og interessen er selvfølgelig stor.
Specielt er det under al kritik, at unge mennesker skal høre på dybt kriminelle, mens de burde sidde inde bag fængslets tykke mure.
I øvrigt er det jo også påfaldende, at man kan løslade en kold morder som Jønke efter 10 års straf, hvor han efter Dansk Folkepartis opfattelse burde have afsonet sin fulde straf, nemlig de 16 år, han fik for det mord, han i sin tid begik.
Der er på det her område basis for, at regeringen strammer gevaldigt op og sørger for at give nogle flere bevillinger til kriminalitetsbekæmpelsen og fængselsvæsenet, sådan at man bl.a. kan bygge de såkaldte superfængsler, hvor de stærke fanger kan opholde sig.
Det skal vel at mærke være afdelinger og fængsler, som det ikke kan lade sig gøre at flygte fra, så vi ikke ser den situation, vi har i øjeblikket, hvor der findes i massevis af fanger, som befolkningen egentlig regner med sidder bag tremmer, men som rent faktisk færdes ude omkring.
Vi så på et tidspunkt her i sommer, at det var op mod 100 fanger, der egentlig burde sidde inde og afsone, men som reelt var flygtet fra fængslerne og var udenfor.
De var enten flygtet i forbindelse med udgange, eller også var det en reel flugt fra fængslerne.
Det er selvfølgelig kritisabelt, og det er også noget, vi håber, at dette forslag kan rette op på, og derfor håber vi, at der vil være et stort flertal, der støtter det.
Det, man så kan spørge om, er: Hvad vil regeringen egentlig på det her område?
Vi vil ikke finde os i det, sagde han, men reelt må vi erkende, at der på en række områder stadig væk er utrolig store problemer.
Vi kan f.eks. se på de sagsbehandlingstider, som statsministeren via voldspakken lovede skulle være kortere, maksimum 30 dage, men realiten er altså, at det løfte ikke overholdes, og det faktum, at det er fangerne, der i høj grad har overtaget magten i fængslerne, må være i klar strid
med det, statsministeren sagde dengang
Dansk Folkeparti kunne selvfølgelig godt tænke sig at høre, hvad justitsministeren vil gøre ved det, og
hvilke initiativer regeringen vil tage.
Vil der blive givet øgede midler til det her område, så vi i løbet af 1999 bl.a. kan få truffet en beslutning om at bygge et superfængsel?